b'\n_START_ARTICLE_\nHuiskuananakset\n_START_SECTION_\nK\xc3\xa4ytt\xc3\xb6\n_START_PARAGRAPH_\nEdell\xc3\xa4 mainittuja lajeja pidet\xc3\xa4\xc3\xa4n huonekasveina. Ne tarvitsevat runsaasti valoa ja hyvin vett\xc3\xa4 l\xc3\xa4p\xc3\xa4isev\xc3\xa4n multaseoksen. Kukkineen ruusukkeen tyveen kehittyy uusia ruusukkeenalkuja, joista voi kasvattaa uusia kasveja._NEWLINE_Yleisin suvun huonekasveista on kirjohuisku (Aechmea fasciata), josta aiemmin k\xc3\xa4ytettiin nime\xc3\xa4 kukka-ananas. Sen lehdet kasvavat n. 50 cm pitkiksi ja 10 cm leveiksi ja muodostavat suppilomaisen ruusukkeen. Pinnaltaan ne ovat hopeanharmaan h\xc3\xa4rm\xc3\xa4n peitt\xc3\xa4mi\xc3\xa4. Suppilon keskelt\xc3\xa4 nousee puolimetrinen, t\xc3\xa4hk\xc3\xa4m\xc3\xa4inen kukinto, ja sen ruusunpunaisten suojuslehtien hangoissa ovat pienet kukat vaaleansinipunertavine teri\xc3\xb6ineen. Korallihuiskun (A. fulgens) lehdet ovat kapeammat ja er\xc3\xa4ill\xc3\xa4 lajikkeilla alta purppuranpunaiset. Sen tummanpunaiset marjat pysyv\xc3\xa4t pitk\xc3\xa4\xc3\xa4n kiinni kukintolapakossa. Lajilla A. marmorata lehdet ovat punaruskearaitaiset. Kuitukasvina viljell\xc3\xa4\xc3\xa4n lajia A. magdalenae Keski-Amerikassa.'